ΔΕΛΤΙΟ ΤΥΠΟΥ
Η Πρέσβης  της Φινλανδίας στον λιμένα της ΒΙ.ΠΕ. Θίσβης
Η κα Leena Pylvänäinen  στις λιμενικές εγκαταστάσεις λειτουργίας των  υβριδικών γερανών φινλανδικής τεχνολογίας  που στηρίζουν τη διεθνή δραστηριότητα τριών εταιρειών της Viohalco
Θίσβη Βοιωτίας, 15 Οκτωβρίου 2026 — Η Πρέσβης της Φινλανδίας στην Ελλάδα, κα Leena Pylvänäinen, επισκέφθηκε την Πέμπτη 8 Οκτωβρίου 2026 τον λιμένα της Βιομηχανικής Περιοχής Θίσβης, όπου τη φιλοξένησε η εταιρεία «Διαχείριση και Διοίκηση Βιομηχανικής Περιοχής Θίσβης Βοιωτίας» (Δια.Βι.Πε.Θι.Β.) Α.Ε. Κατά την επίσκεψή της παρακολούθησε  σε λειτουργία τους δύο υβριδικούς γερανούς λιμένα της φινλανδικής εταιρείας  Konecranes και ενημερώθηκε για τον ρόλο του λιμένα στη βιομηχανική δραστηριότητα της περιοχής, καθώς και για τα έργα υποδομής που ολοκληρώθηκαν πρόσφατα.
Φινλανδική τεχνολογία στην καρδιά της ελληνικής μεταποίησης
Οι δύο γερανοί, ανυψωτικής ικανότητας 125 τόνων και εμβέλειας 51 μέτρων ο καθένας, ανήκουν στην εταιρεία  Ελληνικά Καλώδια και στη Διαχείριση και Διοίκηση Βιομηχανικής Περιοχής Θίσβης Βοιωτίας Α.Ε. (Δια.Βι.Πε.Θι.Β.). Η υβριδική τους τεχνολογία βελτιώνει την ενεργειακή αποδοτικότητα των φορτοεκφορτώσεων και μειώνει το περιβαλλοντικό αποτύπωμα των λιμενικών εργασιών. Πρόκειται για εξοπλισμό στον οποίο η τεχνογνωσία ενός φινλανδικού ομίλου τίθεται στην υπηρεσία της εξαγωγικής δραστηριότητας της ελληνικής βιομηχανίας.
Δήλωση της Δια.Βι.Πε.Θι.Β.
Ο κ. Ανδρέας Λουκάτος, Γενικός Διευθυντής της ΒΙ.ΠΕ. Θίσβης, δήλωσε: «Η επίσκεψη της Πρέσβεως της Φινλανδίας αποτέλεσε για εμάς ιδιαίτερη τιμή. Μας θυμίζει ότι οι κοινοί στόχοι επιτυγχάνονται μέσα από τη συνεργασία. Όπως αποδεικνύουν οι γερανοί του λιμανιού μας, ξεπερνά τα σύνορα. Για εμάς, η ανάπτυξη δεν μετριέται μόνο σε δυναμικότητα. Μετριέται στη δημιουργία υποδομών σύγχρονων, ασφαλών και βιώσιμων.»
Η κα Leena Pylvänäinen, Πρέσβης της Φινλανδίας στην Ελλάδα, τόνισε: «Το έργο αυτό αποδεικνύει πώς, χάρη στις τεχνολογίες αιχμής, η ασφάλεια και η βιωσιμότητα μπορούν να συμβαδίζουν με την αύξηση της παραγωγικότητας και της ανταγωνιστικότητας. Πρόκειται για τομείς στους οποίους οι φινλανδικές εταιρείες έχουν αναπτύξει σημαντική τεχνογνωσία, και γι’ αυτό χαίρομαι ιδιαίτερα που η φινλανδική τεχνολογία, οι δυνατότητες της Konecranes Hellas και η βιομηχανική ισχύς της Viohalco συνδυάζονται στο πλαίσιο αυτού του έργου.»
Ένας λιμένας μοναδικός στην Ελλάδα
Η ΒΙ.ΠΕ. Θίσβης είναι ο μοναδικός Οργανωμένος Υποδοχέας Μεταποιητικών Δραστηριοτήτων στη χώρα με δικές του λιμενικές εγκαταστάσεις. Ο λιμένας εξυπηρετεί κυρίως τρεις εταιρείες της Viohalco με ισχυρή διεθνή παρουσία, τη Σωληνουργεία Κορίνθου, την ΕΛΒΑΛΧΑΛΚΟΡ και τα Ελληνικά Καλώδια, και συνδέει την ελληνική βιομηχανική παραγωγή με τις διεθνείς αγορές.
Στην Πρέσβη παρουσιάστηκαν τα έργα που ολοκληρώθηκαν πρόσφατα: η επέκταση της δυτικής προβλήτας Γ κατά 87 μέτρα, σε συνολικό μήκος περίπου 180 μέτρων, και η αναβάθμιση επιφάνειας περίπου 20 στρεμμάτων χερσαίου χώρου για την προσωρινή αποθήκευση πρώτων υλών. Έγινε επίσης αναφορά στα επόμενα βήματα: την αναβάθμιση της ανατολικής προβλήτας Β και την κατασκευή νέας προβλήτας Δ.
Στα έργα υποδομής και στην προμήθεια του μηχανολογικού εξοπλισμού συνέβαλαν οι εταιρείες DNT Constructions, ΕΡΓΟΣΤΗΛ και Konecranes, οι σύμβουλοι ΤΡΙΤΩΝ Σύμβουλοι Μηχανικοί και Deloitte, καθώς και η Εθνική Τράπεζα της Ελλάδος.
Οι λιμενικές εγκαταστάσεις λειτουργούν με απόλυτη τήρηση των κανόνων Υγείας και Ασφάλειας, σύμφωνα με τα πρότυπα της Viohalco, και με εφαρμογή όλων των κανόνων προστασίας του περιβάλλοντος, κάτι ιδιαίτερα σημαντικό καθώς ο λιμένας βρίσκεται στον Κορινθιακό Κόλπο, περιοχή του Δικτύου Natura 2000.
Φιλοξενία στον λιμένα
Στη φιλοξενία που πραγματοποιήθηκε στον χώρο του λιμένα με αφορμή την επίσκεψη συμμετείχαν στελέχη της Σωληνουργείας Κορίνθου, των Ελληνικών Καλωδίων και της Konecranes, καθώς και εκπρόσωποι της Περιφέρειας Στερεάς Ελλάδας, του Δήμου Θηβαίων, του Επιμελητηρίου Βοιωτίας και του Συνδέσμου Βιομηχανιών Στερεάς Ελλάδος. Η συνάντηση έδωσε την ευκαιρία για ανταλλαγή απόψεων σχετικά με τον ρόλο των σύγχρονων λιμενικών υποδομών στην ανάπτυξη της βιομηχανίας της περιοχής.

ΣΗΜΕΙΩΣΗ ΓΙΑ ΤΟΥΣ ΣΥΝΤΑΚΤΕΣ
Σχετικά με τη Δια.Βι.Πε.Θι.Β. Α.Ε.
Η εταιρεία «Διαχείριση και Διοίκηση Βιομηχανικής Περιοχής Θίσβης Βοιωτίας Α.Ε.» (Δια.Βι.Πε.Θι.Β. Α.Ε.), εταιρεία της Viohalco, είναι ο φορέας διοίκησης και διαχείρισης της Βιομηχανικής Περιοχής Θίσβης Βοιωτίας, υπό την εποπτεία της Γενικής Γραμματείας Βιομηχανίας. Αποστολή της είναι η διοίκηση της ΒΙ.ΠΕ., καθώς και η λειτουργία, η συντήρηση, η βελτίωση και η περαιτέρω ανάπτυξη των υποδομών της. Στο πλαίσιο αυτό, είναι ο φορέας διοίκησης και εκμετάλλευσης του λιμένα της Βιομηχανικής Περιοχής. Στο πλαίσιο των στόχων βιωσιμότητάς της, η εταιρεία δεσμεύεται στην τήρηση των κανόνων Υγείας και Ασφάλειας, σύμφωνα με τα πρότυπα της Viohalco, καθώς και στην εφαρμογή διεθνώς αποδεκτών προτύπων περιβαλλοντικής διαχείρισης, αναγνωρίζοντας την προστασία του περιβάλλοντος ως θεμελιώδη αρχή της λειτουργίας της.

